**Assumption** er ei øy i Aldabraøyene i Indiahavet. Den tilhører Seychellene.

Navn
----

Øya er oppkalt etter festdagen for Jomfru Marias opptakelse i himmelen. Navnet ble gitt av den første europeeren som ankom øya, den franske kapteinen Nicolas Morphey i 1756. Navnet skrives noen ganger Assomption.

Geografi
--------

Fotografi fra Assumption i boka *Three Voyages of a Naturalist. Being an Account of Many Little-Known Islands in Three Oceans Visited by the "Valhalla" R.Y.S.* av Michael John Nicoll, utgitt i 1908
Assumption ligger 1140 km vest for Seychellenes hovedøy Mahé og 30 km sørvest av atollen Aldabra. Øya er 6 km lang og 1,6 km bred. Den er dannet av kalkstein som når opp i seks meters høyde. Imidlertid er sanddynene ved kysten høyere og kan nå opp i 18 moh. Øya har en flate på 11,71 km². 

Rødørebylbyl er innført til Assumption. Om den krysser over til Aldabra, kan den utgjøre en trussel for fugleartene som finnes der
En gang fantes christmassule og den flygeudyktige hvitstruperiksen på øya, men artene forsvant på grunn av guanodriften som kom i gang tidlig på 1900-tallet og som medførte at mesteparten av den opprinnelige skogen ble fjernet. Guanodriften førte også til at andre endemiske fugler tapte sitt habitat og til at kjempeskilpadden forsvant fra Assumption. Kjempeskilpadde er senere gjeninnført på øya, som i 2013 hadde en bestand på 25–50 dyr.

Det er plantet kokospalmer, casuarina og bodanmyen (*Terminalia catappa*). Souimangasolfugl finnes fortsatt på øya. Det ble satt i verk tiltak for å utrydde de introduserte fugleartene rødørebylbyl og rødvever, og i 2014 og 2015 ble det meldt at artene ikke lenger var å finne på øya. 
Introduserte fuglearter kan utgjøre en trussel for stedegne fugler på naboøya Aldabra, dersom de krysser havet og etablerer seg der.

Kjempeskilpadde er gjeninnført. To gekkoarter, en kinkart og en flaggermusart lever på Assumption. 

Det er nasjonalpark på Assumption.

Historie
--------

Øya ble oppdaget av europeere 14. august 1756 da den franske kaptein Nicolas Morphey kom dit. Hydrografiske undersøkelser ble gjennomført i 1823 og 1878 og i 1892 ble den første undersøkelsen av naturen på øya gjennomført.

I 1908 ble det etablert en bosetting nordvest på øya med tanke på uttak av guano. Øya hadde guanolag på opp til 15 meters tykkelse. Driften forvandlet øya, som tapte sin opprinnelige vegetasjon og sitt opprinnelige dyreliv. Mellom 1926 og 1945 ble det tatt ut 161 000 tonn guano. Uttaket stanset i 1948, men ble gjenopptatt i 1955 og en jernbane ble anlagt. Fallende guanopriser mot slutten av 1960-årene gjorde at driften ble avviklet.

Jacques-Yves Cousteaus dokumentarfilm *Den tause verden* ble delvis innspilt ved Assumption.

Forvaltning
-----------

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.

Samfunn
-------

Folketellingen i 2002 viste et innbyggertall på sju, mens folketellingen i 1971 viste 60 innbyggere.

Øya fikk i 1990 flystripe som blant annet brukes av forskere som skal til og fra naboøya Aldabra. 

Assumption eies av den seychelliske stat og forvaltes av det statlige selskapet Islands Development Company. I 2015 inngikk Seychellene en avtale med India om militær infrastrukturutvikling på øya til bruk for kystvakten og andre deler av Seychelles People's Defence Forces.

Referanser
----------

1. 1 2 3 4 5  «History» Arkivert 4. mars 2018 hos Wayback Machine. Islands Development Company. Lest 4. mars 2018.
2. ↑  «Location and topography» Arkivert 4. mars 2018 hos Wayback Machine. Islands Development Company. Lest 4. mars 2018.
3. ↑  «Assumption», Seychelles Tourism Board. Lest 4. mars 2018.
4. ↑  Justin Gerlach, Gérard Rocamora, Julie Gane, Kevin Jolliffe og Linda Vanherck: «Giant Tortoise Distribution and Abundance in the Seychelles Islands: Past, Present, and Future», *Chelonian Conservation and Biology*, bind 12, nr. 1, 2013, s. 74 og 80.
5. ↑  «Little red bird no more: No trace of invasive species on outer Seychelles island», *Seychelles News Agency*, 15. desember 2015. Lest 4. mars 2018.
6. ↑  Peter Roberts: «Introduced birds on Assumption Island — a threat to Aldabra», *Oryx*, bind 22, nr. 1, januar 1988, s. 15–17.
7. ↑  «Flora and fauna» Arkivert 19. mars 2016 hos Wayback Machine. Islands Development Company. Lest 4. mars 2018.
8. ↑  «Half of Seychelles land territory to be protected» Arkivert 4. mars 2018 hos Wayback Machine. Ministry of Foreign Affairs of the Republic of Seychelles, 21. juni 2011. Lest 4. mars 2018.
9. ↑  D.R. Stoddart, C.W. Benson og J.F. Peake: «Ecological change and effects of phosphate mining on Assumption Island», *Atoll Research Bulletin*, nr. 136, 1970, s. 122-123.
10. ↑  Stoddart, C.W. Benson og J.F. Peake, 1970, s. 139.
11. ↑  Schedule 1, *Constitution of the Republic of Seychelles*. WIPO.
12. ↑  *National Population and Housing Census 2002*, Victoria: Management & Information Systems Division, 2004, s. 85.
13. ↑  *Geografisk leksikon. 5: Norge - Steppe*, Oslo: Cappelen, 1982, s. 308. Fulltekstutgave fra Nasjonalbiblioteket.
14. ↑  «Assumption», Seychelles Tourism Board. Lest 4. mars 2018.
15. ↑  «The Creation of the Islands Development Company» Arkivert 4. mars 2018 hos Wayback Machine. Islands Development Company. Lest 4. mars 2018.
16. ↑  «"There is no lease" says SPDF chief of staff – India to help build facilities for Seychelles defence forces on Assumption», Seychelles News Agency, 21. mars 2015. Lest 4. mars 2018.

Kilder
------

* Roberts, Peter: «Introduced birds on Assumption Island — a threat to Aldabra», *Oryx*, bind 22, nr. 1, januar 1988, s. 15–17
* Stoddart, D.R. C.W. Benson og J.F. Peake: «Ecological change and effects of phosphate mining on Assumption Island», *Atoll Research Bulletin*, nr. 136, 1970, s. 121–145

|  |  |
| --- | --- |
| Oppslagsverk/autoritetsdata | GeoNames
 |